钦定古今图书集成/明伦汇编/宫闱典/第110卷 > 谢庄
## 钦定古今图书集成/明伦汇编/宫闱典/第110卷 > 谢庄

按《南史谢弘微传》：“弘微子庄，字希逸，七岁能属文，及
长韶令，美容仪。宋文帝见而异之，谓尚书仆射殷景
仁、领军将军刘湛曰：‘蓝田生玉，岂虚也哉’！为随王诞
后军谘议，领记室。分《左氏经》传，随国立篇，制木方丈，
图山川土地，各有分理，离之则州郡殊别，合之则㝢
内为一。”元嘉二十七年，魏攻彭城，遣尚书李孝伯与
镇军长史张畅语，孝伯访问庄及王，微其名声，远布
如此。二十九年，除太子中庶子。时南平王铄献赤鹦
鹉，普诏群臣为赋，太子左卫率袁淑，文冠当时，作赋
毕，示庄。及见庄赋，叹曰：“江东无我，卿当独秀。我若无
卿，亦一时之杰。”遂隐其赋。元凶弑立，转司徒左长史。
孝武入讨，密送檄书与庄，令加改正宣布之。庄遣腹
心门生具庆，奉启事密诣孝武陈诚。及帝践阼，除侍
中。时魏求通互市，上诏群臣博议，庄议以为拒而观
衅，有足表强。骠骑竟陵王诞当为荆州，征丞相、荆州
刺史南郡王义宣入辅。义宣固辞不入，而诞便克日
下船。庄以丞相既无入志，而骠骑发使有期，如似欲
相逼切，帝乃申诞发日义，宣竟亦不下。孝建元年，迁
左将军。庄有口辩，孝武尝问颜延之曰：“谢希逸《月赋》
何如？”答曰：“美则美矣，但庄始知‘隔千里兮共明月’。”帝
召庄，以延之答语语之。庄应声曰：“延之作《秋胡诗》，始
知生为久离别，没为长不归。”帝抚掌竟日。又王元谟
问庄：“何者为双声，何者为叠韵？”答曰：“元护为双声，磝
碻为”叠韵，其捷速若此。初，孝武尝赐庄宝剑，庄以与
豫州刺史鲁爽。后爽叛，帝因宴问剑所在，答曰：“昔以
与鲁爽别，窃为陛下杜邮之赐。”上悦，当时以为知言。
于时搜才路狭，庄表陈求贤之义曰：“臣闻功倾魏后，
非待照车之珍；德柔秦客，岂徒秘璧之贵。隆陂所渐，
成败之由，何尝不兴。资得才，替因失士，故”《楚书》以善
人为宝，《虞典》以则哲为难。而进选之轨，既隳中代，登
造之律，未闻当今。必欲丰本康务，庇人济俗，匪更惉
滞，奚取九成。夫才生于时，古今岂贰？士出于世，屯泰
焉殊。升历中阳，英贤起于徐、沛，受箓白水，茂异出于
荆、宛、宁。二都智之所产；七隩愚之所育，实遇与不遇，
用与不用耳。今大道光亨，万务俟德，而九服之旷，九
流之艰，提钧悬衡，委之选部。一人之鉴易限，天下之
才难源。以易限之鉴，镜难源之才，使国罔遗贤，野无
滞器，其可得乎！昔公叔登臣管仲升盗赵文，非私亲
疏，嗣祁奚岂谄仇比子。茹茅以汇，作范前经。举尔所
知，式昭往牒。且自古任荐弘明赏罚，成子举三哲而
身致魏辅，“应侯任二士而己捐秦相，臼季称冀缺而
畴以田采，张勃进陈汤而坐之褫爵。此则先事之盛
准，亦后王之彝鉴。”臣谓宜普命大臣，各举所知，以付
尚书，依分铨用。若任得其才，举主延赏，有不称职，宜
及其坐。重者免黜，轻者左迁。被举之身，加以禁锢，年
数多少，随愆议制。若犯大辟，则任者刑论。又政平讼
理，莫先亲人，亲人之要，实归守宰。故黄霸莅颍川累
稔，杜畿居河东历载，或就加恩秩，或入崇晖宠。今莅
人之职，宜遵六年之限，进得章明庸惰，退得民不勤
扰。如此则上靡弃能，下无浮谬，考绩之风载泰，薪槱
之歌克昌。初，文帝世，限年三十而仕郡县，六周乃选
代刺史或十年馀，至是皆易之。仕者不拘长少，莅人
以三周为满，宋之善政，于是乎衰。是年，拜吏部尚书。
庄素多疾，不愿居选部，与大司马江夏王义恭笺，自
陈“两胁癖疢，殆与生俱，一月发动，不减两三。每痛来
逼心，气馀如𫄧利患，数年遂成痼疾，岌岌惙惙，常如
行尸。眼患五月来，便不复得夜坐，𢘆闭帷避风，昼夜
惛懵，为此不复得朝修诸王，庆吊亲旧。今之所止，惟
在小阁。下官微命，于天下至轻，在己不能不重。家世
无年，亡高祖四十，曾祖三十三，亡祖四十七，下官新
岁便四十五，加以疾患如此，当复几时？入年当申前
请，以死自固。愿侍坐言次，赐垂接助。”三年，坐疾多免
官。大明元年，起为都官尚书。上时亲览朝政，虑权移
臣下，以吏部尚书选举所由，欲轻其势力。二年，诏吏
部尚书依部分置，并详省闲曹。又别诏太宰江夏王
义恭曰：“吏部尚书由来与录共选，良以一人之识，不
辨洽通，兼与夺威权不宜专一故也。”于是置吏部尚
书二人，省五兵尚书。庄及度支尚书顾𫖮之并补选
职。迁左卫将军，加给事中。时河南献舞马，诏群臣为
赋，庄所上甚美。又使庄作《舞马歌》，令乐府歌之。五年，
又为侍中，领前军将军。时孝武出行夜还，敕开门。庄
居守，以棨信或虚，须墨诏乃开。上后因宴从容曰：“卿
欲效郅君章耶？”对曰：“臣闻蒐巡有度，郊祀有节，盘于
游田，著之前诫。陛下今蒙犯尘露，晨往宵还，容致不
逞之徒，妄生矫诈，臣是以伏须神笔。”六年，又为吏部
尚书，领国子博士。坐选公车令张奇免官，事在《颜师
伯传》。后除吴郡太守。前废帝即位，以为金紫光禄大夫。初，孝武宠姬殷贵妃薨，庄为诔言赞轨尧门，引汉
昭帝母赵婕妤尧母门事。废帝在东宫，衔之，至是遣
人诘庄曰：“卿昔作《殷贵妃诔》，知有东宫不？将诛之。”孙
奉伯说帝曰：“死是人之所同，政复一往之苦，不足为
困。庄少长富贵，且系之尚方，使知天下苦剧，然后杀
之未晚。”帝曰：“卿言有理。”系于左尚方。明帝定乱，得出，
使为赦诏。庄夜出署门，方坐，命酒酌之，已微醉。传诏，
立待诏成，其文甚工。后为寻阳王师，加中书令、散骑
常侍，寻加金紫光禄大夫，给亲信二十人。卒，赠右光
禄大夫，谥宪子。所著文章四百馀首行于世。五子：飏、
胐、颢、嵷。𤅢，世谓“庄名子”，以风月景、山水飏，位晋平太
守。女为顺帝皇后，追赠金紫光禄大夫。